กสิกรปล่อยกู้จำปีซื้อเครื่องแอร์บัส5พันล.
&#8220;กสิกรไทย&#8221; จับมือแบงก์ฝรั่ง ปล่อยกู้บินไทยซื้อเครื่องบิน 5,500 ล้าน เล็งปล่อยกู้สายการบินต้นทุนต่ำเพิ่ม
22 ม.ค. 2556

“กสิกรไทย” จับมือแบงก์ฝรั่ง ปล่อยกู้บินไทยซื้อเครื่องบิน 5,500 ล้าน เล็งปล่อยกู้สายการบินต้นทุนต่ำเพิ่ม
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยว่า ธนาคารได้ร่วมกับธนาคารแลนด์เดสแบงก์ เฮสเสนทูริงเก้นจิโรเซนเทรล จากเยอรมนี และธนาคารเครดิต อะกรีโคล คอปอร์เรท แอนด์ อินเวสเม้นท์ จากฝรั่งเศส สนับสนุนสินเชื่อแก่บริษัท การบินไทย เพื่อจัดหาเครื่องบินแอร์บัส รุ่น A330-300 จำนวน 2 ลำ วงเงินรวม 137.8 ล้านยูโร หรือประมาณ 5,512 ล้านบาท โดยธนาคารได้รับการแต่งตั้งเป็นผู้จัดการเงินกู้ร่วม 
ทั้งนี้ วงเงินดังกล่าวแบ่งเป็นสินเชื่อของธนาคารกสิกรไทย 64.5 ล้านยูโร ธนาคารแลนด์เดสแบงก์ เฮสเสนทูริงเก้น จิโรเซนเทรเล 41.6 ล้านยูโร และธนาคารเครดิต อะกริโคล คอปอร์เรท แอนด์ อินเวสเม้นท์ 31.7 ล้านยูโร โดย ทั้งนี้ จะมีการจัดตั้งบรรษัทเฉพาะกิจ (SPC) ขึ้นที่ฝรั่งเศส และมีการปล่อยกู้ที่บริษัทดังกล่าว เพื่อลดความเสี่ยงของธนาคารและหลีกเลี่ยงข้อจำกัดด้านการจดจำนองเครื่องบินในประเทศไทยที่ยังไม่มีกฎหมายรองรับ 
นายนพเดช กรรณสูต ผู้ช่วยกรรมการผู้จัดการ ฝ่ายสหบรรษัทธนกิจ สายงานธุรกิจลูกค้าบรรษัท ธนาคารกสิกรไทย กล่าวว่า ภายในปีนี้ธนาคารจะปล่อยกู้เพื่อซื้อเครื่องบินให้กับสายการบินต้นทุนต่ำและสายการบินขนาดใหญ่อีก 2-3 ราย และจะนำรูปแบบนี้ไปใช้ในการปล่อยกู้ในภาคขนส่งและโครงการก่อสร้างโครงสร้างพื้นฐานที่ต้องการใช้เงินสกุลต่างประเทศที่มีอยู่หลายโครงการ